Marija Šlapelienė

**Marija Šlapelienė-Piaseckaitė** (1880 m. birželio 5 d. Vilniuje, Rusijos imperija – 1977 m. balandžio 4 d. Vilniuje) – Lietuvos knygininkė ir visuomenės veikėja.

## Biografija

Gimė ir augo miestiečių šeimoje, baigė Vilniaus kilmingų mergaičių gimnaziją (dab. Užupio gimnazija). Giedojo Šv. arkangelo Rapolo bažnyčios chore, dirbo Petro Vileišio įsteigtame knygyne. Susipažino su gydytoju Jurgiu Šlapeliu ir 1905 m. už jo ištekėjo. Gimė dukterys Laimutė ir Gražutė, sūnūs Jurgis (mirė vaikystėje) ir Skaistutis.
 
Dar lietuviškos spaudos draudimo metais siųsdavo savo straipsnelius į Rytprūsiuose leidžiamą laikraštį Naujienos. 1905 m. vaidino pirmajame lietuvių viešajame spektaklyje – Keturakio (Antano ir Juozo Vilkutaičių) komedijoje Amerika pirtyje, kuriame sukūrė *Agotos* vaidmenį. Ypač išgarsėjo 1906 m., kai Miko Petrausko parašytoje pirmojoje lietuviškoje operoje „Birutė“ atliko pagrindinę partiją.

1906 m. vasario 6 d. sutuoktiniai Marija ir Jurgis Šlapeliai įsteigė knygyną (dab. pastato adresas – Dominikonų g. 11), kuris netrukus tapo ir lietuvybės skleidimo židiniu. Vadovaujantį vaidmenį šiame knygų versle vaidino žmona Marija Šlapelienė. Knygynas užsiėmė ir leidybine veikla, išleido apie 50 knygų (daugiausiai vadovėlių mokykloms), kai kurias knygas skolindavo skaitymui – veikė ir kaip biblioteka. 1949 m. Lietuvos TSR valdžia knygyną nacionalizavo, turtas tapo būsimųjų Knygų rūmų pagrindu.

M.Šlapelienei pavyko išsaugoti šeimos archyvą, vėliau perduotą Vilniaus universiteto ir Mokslų akademijos bibliotekoms. 1991 m. atgavus nacionalizuotą namą, duktė Gražutė Šlapelytė-Sirutienė jį padovanojo Vilniaus miestui.

## Atminimo įamžinimas

* 1994 m. dovanotame pastate įrengtas Marijos ir Jurgio Šlapelių namas-muziejus, ant išorinės sienos pritvirtinta memorialinė lenta;
* 2003 m. sukurtas dokumentinis filmas *Ištikimi lietuviškajam žodžiui. Marija ir Jurgis Šlapeliai* (autoriai Vytautas Domaševičius ir Juozas Matonis);
* 2004 m. prie buv. knygyno Dominikonų gatvėje atidengta memorialinė lenta, skirta lietuviškos spaudos atgavimo šimtmečiui paminėti;
* 2006 m. sukurtas dokumentinis filmas *M. ir J. Šlapelių knygynui – 100 metų* (autoriai Vytautas Domaševičius ir Juozas Matonis).


Vaizdas:A group of Lithuanian newspaper Vilniaus Žinios editorial and printing house staff at the ruins of Gediminas' Castle in Vilnius, Lithuania, 1905.jpg|Piaseckaitė Marija (Šlapelienė) – antra iš dešinės pirmoje eilėje tarp „Vilniaus žinių“ redakcijos ir spaustuvės darbuotojų prie Gedimino pilies griuvėsių Vilniuje, 1905.
Vaizdas:Vilnius, Lithuanian May Picnic in Užvingis. 1905, Vilnius, Lithuania.jpg| Marija Šlapelienė lietuvių gegužinėje Užvingyje. 1905 m.
Vaizdas:Lithuanian bookshop in Vilnius, 1931-02-19.jpg|Marija ir Jurgis Šlapeliai, jų sūnus Skaistutis ir Adelė Klišytė mini lietuviško knygyno Vilniuje 25-metį. 1931 m. vasario 19 d.
Vaizdas:Vilnius during the years of Polish occupation. The storerooms of Marija Šlapelienė’s Lithuanian bookshop after the raid. 1938.jpg|Marijos Šlapelienės knygyno sandėliai po kratos Lenkijos okupacijos metais, 1938 m.
vaizdas:Marijos ir Jurgio Šlapelių antkapis.jpg|Marijos ir Jurgio Šlapelių antkapis


## Šaltiniai
* Šlapelienė, Marija // Nastazija Kairiūkštytė, Alma Gudonytė. *Lietuvybės kovų verpetuose* – Vilnius: Mokslo ir enciklopedijų leidybos institutas, 2009; psl. 297–301
* Rasa Baškienė. ''Marija Šlapelienė – apsisprendusi būti lietuve'' // bernardinai.lt; birželio 24 d., 2018
* Marija Šlapelienė (Piaseckaitė) / parengė: Danguolė Dainienė (VAVB) // www.vilnijosvartai.lt